คนคุมใช้จ่าย บีทีเอสรับส้ม รายได้โต7%
โพสต์ทูเดย์ &#8212; บีทีเอสรับอานิสงส์คนประหยัดหันใช้บริการรถไฟฟ้า คาดสิ้นปีโต 57% รายได้พุ่ง 4,000 ล้านบาท
21 ก.ย. 2552

โพสต์ทูเดย์ — บีทีเอสรับอานิสงส์คนประหยัดหันใช้บริการรถไฟฟ้า คาดสิ้นปีโต 57% รายได้พุ่ง 4,000 ล้านบาท
นายสุรพงษ์ เลาหะอัญญา กรรมการผู้อำนวยการใหญ่สายปฏิบัติการ บริษัท ระบบขนส่งมวลชนกรุงเทพ (บีทีเอส) เปิดเผยว่า จากภาวะเศรษฐกิจชะลอที่เกิดขึ้น ทำให้ผู้มีรถยนต์ส่วนตัวหันมาใช้บริการรถไฟฟ้าเพิ่มขึ้น 5-7%ในช่วง 8 เดือนที่ผ่านมา หรือมียอดผู้ใช้บริการ 4 แสนคนต่อวัน เพิ่มจากช่วงเดียวกันของปีก่อนที่มีผู้ใช้บริการราว 3.8 แสนคน
ขณะที่ผู้ใช้บริการรถไฟฟ้าเป็นประจำอยู่แล้ว โดยเฉพาะกลุ่มที่มีไลฟ์สไตล์ชอบช็อปปิ้งหรือรับประทานอาหารที่ห้างสรรพสินค้าตามแนวรถไฟฟ้ากลับเปลี่ยนพฤติกรรมใช้น้อยลง เพราะต้องการประหยัดด้วยการอยู่บ้านมากขึ้น ซึ่งปัจจัยที่จะกระตุ้นให้มีผู้ใช้บริการรถไฟฟ้าบีทีเอสมากขึ้นมาจากโครงการอสังหาริมทรัพย์ตามแนวรถไฟฟ้าที่กำลังเปิดขึ้นจำนวนมาก
ทั้งนี้ บริษัทจึงใช้กลยุทธ์การบริหารพื้นที่ค้าปลีกเชิงรุกที่มีอยู่ราว 6,000-7,000 ตารางเมตร ด้วยการจัดกิจกรรมการตลาดอย่างต่อเนื่องบนพื้นที่ค้าปลีก เพื่อให้เกิดความเคลื่อนไหวและสร้างสีสันให้กับสถานีรถไฟฟ้าแต่ละแห่ง โดยปัจจุบันสถานีที่มีผู้ใช้บริการสูงสุด ได้แก่ หมอชิต สยาม และอ่อนนุช
สำหรับปีนี้บริษัทตั้งเป้าหมายผลประกอบการมีอัตราการเติบโต 5-7% หรือเกือบ 4,000 ล้านบาท โดยแบ่งเป็นรายได้จากการจำหน่ายตั๋วโดยสารมากกว่า 90% ส่วนอีก 10% มาจากการให้เช่าพื้นที่ค้าปลีกและพื้นที่โฆษณาทั้งตามสถานีและภายในรถไฟฟ้า